b'\n_START_ARTICLE_\nKu\xc5\xbemucke\n_START_PARAGRAPH_\nKu\xc5\xbemucke je naslov slovenske kratke sodobne pravljice avtorice Marjete Novak. Pravljica je iz\xc5\xa1la leta 1984 pri zalo\xc5\xbebi Mladinska knjiga, ilustriral in opremil pa jo je Daniel Dem\xc5\xa1ar.\n_START_SECTION_\nKu\xc5\xbemucke\n_START_PARAGRAPH_\nKu\xc5\xbemucke so kri\xc5\xbeanci med psom in ma\xc4\x8dko, so plod ljubezni med psom Zlo\xc5\xbekom in ma\xc4\x8dko Mucmaco. Pes Zlo\xc5\xbeek je osamljen pes, ki ima posebno sposobnost \xe2\x80\x93 lahko se zlo\xc5\xbei in skr\xc4\x8di po mili volji, ma\xc4\x8dka Mucmaca pa je Peg\xc4\x8deva prefrigana\xc2\xa0\xc2\xbbma\xc4\x8dja soseda\xc2\xab. Ker je pes Zlo\xc5\xbeek osamljen, mu Pegec predlaga dru\xc5\xbebo Mucmace. Izkazalo se je, da se odli\xc4\x8dno ujameta, in kmalu sta se zaljubila in dobila ku\xc5\xbeimucke. Tako kot njihov o\xc4\x8de imajo sposobnost kr\xc4\x8denja in zlaganja. Velike so kot malo ve\xc4\x8dja ma\xc4\x8dka, imajo pisano dlako, ma\xc4\x8dje ta\xc4\x8dke in pasji rep. Namesto mjavkanja ali lajanja pa havmjavkajo.\n_START_SECTION_\nVsebina\n_START_PARAGRAPH_\nOtroka Pegca je mama peljala na pasjo razstavo. Od takrat naprej si je mo\xc4\x8dno \xc5\xbeelel psa, a mu ga mama in o\xc4\x8de nista dovolila imeti, saj so \xc5\xbeiveli v bloku in zanj ne bi imeli prostora. Zato je Pegec od\xc5\xa1el na balkon, kjer je zagledal ogromnega dolgega psa. Ime mu je bilo Zlo\xc5\xbeek in je imel sposobnost, da se je zlo\xc5\xbeil. Imel pa je eno te\xc5\xbeavo: bil je edini zlo\xc5\xbeljivi pes na svetu zato zelo osamljen. Hrepenel je po dru\xc5\xbebi. Pegec je malo razmislil, nato pa se spomnil, da bi bila sosedova Mucmaca ravno prav\xc5\xa1nja dru\xc5\xbeba za Zlo\xc5\xbeka. In res sta se zelo ujela: Mucmaca je zaigrala pasje melodije na najdalj\xc5\xa1o dlako v svojih brkih in Zlo\xc5\xbeku celo podarila doma skuhano zlo\xc5\xbeljivo kost. Zaljubila sta se in nekega dne se jima je skotilo \xc5\xa1est ku\xc5\xbemuck \xe2\x80\x93 toliko, kolikor \xc5\xbeivi otrok v bloku. Vsak otrok je dobil svojo ku\xc5\xbemucko, Pegec pa je obdr\xc5\xbeal Zlo\xc5\xbeka. Na koncu se je \xc5\xa1e sosedov pes nau\xc4\x8dil\xc2\xa0\xc2\xbbhavmjavkanja\xc2\xab.\n_START_SECTION_\nO delu\n_START_PARAGRAPH_\nKu\xc5\xbemucke je primer kratke sodobne pravljice. Dogajalni prostor je stanovanjsko naselje, glavni lik je sodobni mestni otrok Pegec, ki se zaradi velike neuresni\xc4\x8dljive \xc5\xbeelje po doma\xc4\x8dem ljubljen\xc4\x8dku zate\xc4\x8de v svet domi\xc5\xa1ljije, kjer je vse mogo\xc4\x8de. Odide na balkon in si domi\xc5\xa1lja, da vidi gromozanskega\xc2\xa0\xc2\xbbzlo\xc5\xbeljivega\xc2\xab\xc2\xa0psa. Pes se z njim pogovarja (personifikacija), se zaljubi in na koncu s sosedovo muco dobita nara\xc5\xa1\xc4\x8daj. Star\xc5\xa1i so kot stranski lik bolj v ozadju, a kljub vsemu predstavljajo povod za Peg\xc4\x8devo domi\xc5\xa1ljijsko popotovanje._NEWLINE_Pripoved je tretjeosebna, zgodbo pripoveduje vsevedni pripovedovalec.\n_START_SECTION_\nO avtorici\n_START_PARAGRAPH_\nMarjeta Novak (danes Marjeta Novak - Kajzer) se je rodila leta 1951. Na Filozofski fakulteti v Ljubljani je \xc5\xa1tudirala francoski jezik in knji\xc5\xbeevnost ter slovenski jezik. \xc5\xa0est let je bila urednica slovenskega \xc4\x8dasopisa Delo. Deluje kot generalna direktorica direktorata za umetnost ministrstva za kulturo. Poleg njenega profesionalnega dela posve\xc4\x8da svoj \xc4\x8das tudi pisanju proze za odrasle, otroke in mladostnike, ob\xc4\x8dasno pa prevede tudi kak\xc5\xa1no francosko delo._NEWLINE_Poro\xc4\x8dena je s slovenskim pisateljem, prevajalcem, novinarjem in urednikom Janezom Kajzerjem.\n_START_SECTION_\nO ilustratorju\n_START_PARAGRAPH_\nDaniel Dem\xc5\xa1ar je akademski slikar, ki se ukvarja predvsem z grafiko, s knji\xc5\xbeno ilustracijo in z lutkovnim gledali\xc5\xa1\xc4\x8dem (scena, kostumi, kreacija lutk). Veliko ilustrira. Sam pravi, da je papir zanj \xc5\xa1e vedno najustreznej\xc5\xa1i nosilec za likovno izra\xc5\xbeanje, s katerim posega po najrazli\xc4\x8dnej\xc5\xa1ih temah.'